google/wiki40b huggingface dataset:
Momentų metodas

Momentų metodas – statistikoje taikomas metodas taškiniams įverčiams rasti. Metodą pasiūlė K. Pirsonas.
Tiriamojo atsitiktinio dydžio X skirstinys priklauso nuo nežinomojo parametro \theta, todėl nuo jo turėtų priklausyti ir momentai. Momentų metodas siūlo sulyginti atsitiktinio dydžio momentus su jų empiriniais atitikmenimis ir sudaryti lygčių sistemą. Išsprendę sudarytą lygčių sistemą nežinomo parametro atžvilgiu, gauname nežinomo parametro įvertį.
Katykas

Katykas (rus. Катык; azer. qatıq; bašk. ҡатыҡ; bulg. катък; kaz. қатық; kirg. катык; tadž. қатиқ; tot. катык; turkm. gatyk; uzb. qatiq; uig. қатиқ) – rauginto pieno gėrimas, paplitęs tiurkų tautose ir Bulgarijoje.
Gaminamas iš natūralaus pieno rauginant jį specialiomis rauginimo bakterijomis, tačiau nuo kitų rūgpienio rūšių skiriasi tuo, kad rauginamas virinant sutirštintas pienas, dėl ko jo riebumas būna padidėjęs. Prieš rauginant pienas virinamas, kol jo tūris sumažėja maždaug trečdaliu. Sutirštintas pienas rauginamas 20–40 °C temperatūroje 6–10 valandų, stengiantis rūgstančio pieno nepurtyti ir nemaišyti.
Neretai pienas padažomas burokėliais ar vyšniomis. Šiuolaikiniai katyko gamintojai gamina ir sumažinto riebumo jo variantus.
Nukošus katyką gaunama suzma (сузьма ar сузбе) – produktas, tarpinis tarp varškės ir grietinės.
Paruoštas katykas laikomas 2–3 dienas. Po to jis parūgštėja, įgyja aštresnį skonį. Tada tinka dėti į riebias sriubas ir buljonus. Vidurinėje Azijoje katyką valgo atskirai kaip kefyrą ar deda į salotas kaip užpilą, nes jis pakankamai rūgštus. Naudojamas gaminant šaltąją sriubą čalopą (Чалоп).
Tinklo etiketas

Tinklo etiketas (angl. Netiquette, „network“ – 'tinklas' ir pranc. etiquette – 'etiketas') – bendravimo žiniatinklio taisyklių rinkinys, žiniatinklio etiketas. Tinklo etiketą galima būtų palyginti su garbės kodeksu. Jis nėra sukurtas kokios nors konkrečios institucijos ir jokiu būdu nėra privalomas vykdyti. Nepaisant to, su tinklo etiketu, talpinančiu savyje didelį ir pakankamai universalų elgsenos internete taisyklių rinkinį, turėtų būti susipažinęs kiekvienas internautas.
Skirtingose bendruomenėse neformaliai pripažintos taisyklės skiriasi. Tinklo etiketo pagrindinės taisyklės surinktos 1995 metų spalio mėn. aukščiausios pasaulinio tinklų tinklo institucijos – „Internet Engineering Task Force“ (www.ietf.org) organizacijos išleistame RFC (Requests for Comments) dokumente Nr. 1855. Skirtingai nuo kai kurių kitų RFC dokumentų, pastarasis nepretenduoja į standarto vaidmenį ir yra tik rekomendacija (guidelines).
Taisyklės gali skirtis priklausomai nuo to, ar laiškas adresuotas vienam, ar daugeliui gavėjų. Paprastai formalios taisyklės svarbesnės jei laišką gauna daugelis.
Asjenda

Asjenda (isp. Hacienda) – didelė privati žemės valda buvusiose Ispanijos kolonijose Lotynų Amerikoje. Susiformavo kolonijiniu laikotarpiu. XVI a. pab.-XVII a. pr. virto kolonistų valdomu dvaru, kuriame dirbo indėnai, susaistyti su žeme skolomis (enkomjenda), vėliau ir peonai – įsiskolinę samdiniai, padienininkai, vergai skolininkai. Įvairios peonažo formos asjendose išliko ir susikūrus nepriklausomoms valstybėms. Asjendos šeimininkas vadinamas patrón. Asjendos daugiausia išsilaikė iš gyvulininkystės, žemdirbystės (latifundijos), tačiau kaikur – ir iškasenų gavybos.
XIX a. pab.-XX a. asjendų reikšmė ir galia sumenko.
Marinavo Kolonija

Istorija

Nuo XIII-XIV a. iki 1795 m. kaimas priklausė Lietuvos Didžiajai Kunigaikštystei. Pagal 1920 m. liepos 12 d. Lietuvos ir Tarybų Rusijos taikos sutartį kaimas buvo priskirtas Lietuvos Respublikai. Iki 1976 m. liepos 1 d. kaimas priklausė Suvalkų vaivadijos Berznyko valsčiui.  1975-1998 m. priklausė Suvalkų vaivadijai.
Milano universitetas

Istorija

Įkurtas 1924 m. sujungus Mokslų ir literatūros akademiją (Accademia Scientifico–Letteraria, įkurta 1861 m.) ir Medicinos tobulinimosi institutą (Istituti Clinici di Perfezionamento, įkurtas 1906 m.). 1998 m. iš dalies Milano universiteto įsteigtas Milano–Bikokos universitetas (Universita degli Studi di Milano–Bicocca).
Arvydas Veikšra

Biografija

1986 m. baigė Vilniaus universitetą, matematikas, dėstytojas. Zarasų –Visagino regiono vietos veiklos grupės strategijos įgyvendinimo vadovas.
2002 m. Liberalų demokratų partijos, 2006 m. partijos Tvarka ir teisingumas (liberalai demokratai) narys.
Nuo 2007 m. Zarasų rajono savivaldybės tarybos narys.
Štadvilių bendruomenės pirmininkas. Vaikas Augustinas, Arnoldas.
Judita Stankutė

Biografija

1989 m. baigė Lietuvos valstybinės konservatorijos Klaipėdos fakultetą, muzikos mokytoja, 2005 m. baigė Šiaulių universitetą, Švietimo vadybos magistrė.
Plungės Senamiesčio vidurinės mokyklos, Plungės Mykolo Oginskio meno mokyklos mokytoja.
1995 m. Lietuvos krikščionių demokratų partijos, 2002 m. Tėvynės sąjungos Plungės rajono skyriaus narė.
2000–2003 m., 2003–2007 m., 2007–2011 m. ir nuo 2011 m. Plungės rajono savivaldybės tarybos narė. 
Lietuvos katalikų mokytojų sąjungos narė, Mokslinio metodinio centro „Scientia Educologica“ narė.
Upynos Švč. Mergelės Marijos Vardo bažnyčia

Istorija

Upynos bažnyčia 1688 m. buvo Šilalės, XVIII a. – Kaltinėnų, nuo 1804 m. – Girdiškės parapijos filija. 1705 m. bažnyčia sudegė, 1706 m. atstatyta, 1834 m. vėl sudegė.
1835–1836 m. pastatyta dabartinė medinė bažnyčia. Jai varpai atvežti iš uždarytos Raseinių karmelitų bažnyčios. 1864 m. areštuotas ir ištremtas Upynos filialistas Antanas Bogušas (mirė 1871 m. Tobolske). 1913 m. bažnyčia padidinta. 1926 m. įkurta parapija.

Architektūra

Bažnyčia savo forma primena tradicinį gyvenamąjį namą, stačiakampio plano, su bokšteliu. Įrengti 3 altoriai. Šventoriaus tvora akmenų mūro su vartais (statyti 1973 m., meistras Antanas Martyšius. Jame stovi maža varpinė (XIX a.).
Taislis

Taislis (angl. Tyseley) – pietinis Anglijos miesto Birmingamo rajonas. Yra tarp Koventrio kelio, Smol Hyto ir Jardlio rajonų. Netoli Taislio prateka Didžiosios Sąjungos kanalas. Tai industrinė tertorija, kurioje yra tokių firmų kaip Klaxon, SCC, Western Pegasus, Bakelite gamyklos, šiukšlių perdirbimo gamykla. Geležinkelio muziejus. Yra Taislio geležinkelio stotis (prie Londono-Birmingamo linijos).
Želiazova Volia

Istorija

Pirmasis kartą kaimas šaltiniuose minimas 1579 m., kai pasikeitė dvaro savininkai.
XVIII a. pabaigoje dvaro savininkais buvo Luščevscai, o po to Paprocai (jų herbas – Ogończyk). Iš pastarųjų 1802 m. dvarą nupirko Skarbeko šeima. Skarbekų vaikų mokytoju kurį laiką buvo Frederiko Šopeno tėvas.
1810 m. gimė Frederikas Šopenas. Jo tėvai gyveno dvare iki 1810 m. spalio 1 d., kai ji nuolat persikėlė į Varšuvą.
Po Antrojo pasaulinio karo dvaro rūmuose buvo įkurtas Frederiko Šopeno atminimui skirtas muziejus. Pažymėtina, kad beveik visa tuo metu rodoma įranga niekada nebuvo susijusi su Šopeno šeima ir asmeniu. Remiantis naujausiais tyrimais buvo nustatyta, kad po Antrojo pasaulinio karo atstatytas interjeras neturėjo nieko bendro su kuklia tikrove, kuri buvo XIX a. pradžioje.
Tverės kunigaikštystė

Jaroslavo III-ojo valdymas

XII a. ir XIII a. pradžioje Tverė įėjo į Suzdalės-Perejeslavo kunigaikštystę. Kada ji tapo atskira kunigaikštyste tikslių metraščių duomenų nėra, tačiau galima manyti, kad atsiskyrimas įvyko tarp 1241 ir 1245 m. Pirmasis Tverės kunigaikštis buvo vienas iš didžiojo kunigaikščio Jaroslavo II Vsevolodovičiaus sūnų – Jaroslavas (m. 1271).
Vaidmuo, kurį Tverės kunigaikštystė iškart užėmė Senovės Rusios istorijoje, rodo apie šio krašto stiprumą. Pirmasis Tverės kunigaikštis dukart sėkmingai atmušė lietuvius (1245 ir 1248 m.). Po tėvo mirties Jaroslavas įsitraukė į savo brolių Aleksandro Nevskio ir Andrejaus Suzdalskio tarpusavio kovą, kurią pastarasis pralaimėjo. Kadangi Jaroslavas palaikė antrąjį brolį, jo pralaimėjimas turėjo Jaroslavo šeimai sunkių pasekmių: Aleksandro sąjungininkams totoriams užėmus Perejeslavlį jo žmona buvo nužudyta, o sūnūs paimti į nelaisvę. Po to Jaroslavas kurį laiką buvo kunigaikščiu Naugarde. Po Aleksandro Nevskio mirties jis tampa savo brolio Andrejaus varžovu, vyksta į Aukso Ordą, kur gauna didžiojo kunigaikščio jarlyką (1263 m.), tačiau dėl nežinomų priežasčių šia teise pradėjo naudotis tik po brolio Andrejaus mirties (1264 m.). Jaroslavas kovojo su naugardiečiais dėl kunigaikščio teisių Didžiajame Naugarde: 1270 m. naugardiečiai jį priėmė, tačiau su sąlyga, kad jis valdys pagal jų valią.

Jaroslavo sūnų valdymas

Kartu su Tverės kunigaikštystės įkūrimu Tverėje buvo įkurta ir vyskupystė. Valdant Jaroslavo sūnui Sviatoslavui Tverėje vyravo taika, jis nesikišo į kunigaikščių tarpusavio kovas. Po Sviatoslavo mirties (1282 m. arba 1286 m.) valdė jo brolis Michailas (iki 1318 m.). Iš pradžių Michailas sėkmingai gynėsi nuo lietuvių puolimų; vėliau, nenorėdamas paklusti didžiajam kunigaikščiui Dimitrijui Aleksandrovičiui, atmušė naikinamąjį jo žygį kartu su dimitrijaus sąjungininkais totoriais. 1294 m. Michailui vedus Rostovo kunigaikščio Dimitrijaus dukterį Aną (vėliau tapusią šv. Ana Kašinskaja) Kašino dalinė kunigaikštystė buvo prijungta prie Tverės. 1295 m. Tverė su Naugardu sudarė sąjungą „prieš totorius ar ką nors kitą“ – tai buvo pirmoji rusų kunigaikščio pastanga sukurti atsvarą totoriams. Tai jam nesutrukdė po Andrejaus Aleksandrovičiaus mirties vykti į Ordą ir papirkinėjimais gauti sau didžiojo kunigaikščio jarlyką. Tai sukėlė įnirtingą karą su Maskvos kunigaikščiu Jurijumi Danilovičiumi; į šią kovą įsivėlė naugardiečiai. Jurijus nuvažiavo į Ordą ir gavo didžiojo kunigaikščio jarlyką, o Michailui teko susitaikyti su šio titulo praradimu. Tverės kunigaikštis Michailas Borisovičius 1483 m. sudarė sąjungą su Kazimieras Jogailaičiu prieš stiprėjusią Maskvos didžiąją kunigaikštystę. Prie Maskvos valstybės Tverės kunigaikštystė prijungta 1485 m. rugsėjį.
Atbaši

Atbaši (kirg. Атбашы) – kalnagūbris Kirgizijoje, Naryno srityje, Tianšanio kalnų sistemos vidinėje dalyje. Skiria Atbaši dubumą šiaurėje nuo Čatyr Kiolio dubumos ir Aksajaus syrto pietuose. Ilgis 135 km, aukštis iki 4786 m. Sudarytas iš paleozojaus metamorfinių skalūnų, klinties, smiltainio, granito, sienito. Būdingas aukštikalnių reljefas.
Plyti subalpinės ir alpinės pievos. Yra ledynų (bendras plotas 150 km²).
Balys Giedraitis

Biografija

1900 m. baigė Rygos Nikolajaus I gimnaziją. 1910–1915 m. dirbo draudimo komisijoje „Rossija“ Rygoje. Pirmojo pasaulinio karo dalyvis. 1916 m. baigė Maskvos Aleksejaus karo mokyklą.
1918 m. birželio mėn. grįžo į Lietuvą, dalyvavo organizuojant kariuomenę. Nuo 1919 m. sausio 13 d. Lietuvos kariuomenės savanoris. Nuo 1919 m. kovo mėn. atskirosios brigados, nuo 1919 m. liepos mėn. 2-osios brigados, nuo 1920 m. vasario mėn. Antrosios pėstininkų divizijos štabo viršininkas. 1919 m. balandžio mėn. – 1920 m. spalio mėn. dalyvavo karo veiksmuose prieš Raudonąją armiją ir Lenkijos kariuomenės dalinius. 1920 m. balandžio – liepos mėn. Maskvoje vykusių taikos derybų su Tarybų Rusija delegacijos narys, 1920 m. spalio – lapkričio mėn. Arbitražo komisijos valstybinei sienai tarp Lietuvos ir Latvijos nustatyti narys.
1923 m. baigė Aukštuosius karininkų kursus. Nuo 1924 m. sausio mėn. Apygardos štabo skyriaus viršininkas. 1924 m. rugpjūčio mėn. – 1927 m. karo atašė Čekoslovakijai, 1927 m. gegužės mėn. – 1930 m. Rygoje – karo atašė Latvijai ir Estijai. 1928 m. pulkininkas. 1930 m. kovo – birželio mėn. ėjo Respublikos prezidento sekretoriaus (asmens adjutanto) pareigas. 1930 m. birželio 27 d. – 1934 m. birželio 8 d. XV Juozo Tūbelio Lietuvos Respublikos ministrų kabineto krašto apsaugos ministras, pakeitė Joną Variakojį. Po 1934 m. birželio mėn. voldemarininkų pučo paleistas į atsargą. 1934 m. birželio mėn. – 1935 m. sausio mėn. dirbo prezidentūroje, karinio kabineto viršininkas. 1935 m. sausio mėn. – 1940 m. birželio mėn. Vidaus reikalų ministerijos generalinis sekretorius. 1935–1938 m. Atsargos karininkų sąjungos vicepirmininkas.
TSRS okupavus Lietuvą, 1941 m. gegužės mėn. suimtas, kalintas Kauno sunkiųjų darbų kalėjime, 1941 m. birželio 21 d. išvežtas į Minską. Sušaudytas Červenės žudynėse.
Piratai (filmas)

Siužetas

1763 metais, kapitonas Edward Reynolds nesėkmingai užsiiminėjo piratų medžioklės veikla. Nei jis, nei kiti jo komandos nariai nelaikė jo sėkmingu lyderiu. Juo tikėjo tik viena jo įgulos narė, Jules. Kuomet jie sėkmingai išvaduoja jūroje plūduriuojančią merginą vardu Isabella, ji jiems papasakoja apie tai, kaip jos vyro laivas buvo sunaikintas pirato, vardu Victor Stagnetti, ir jo įgulos.
Kapitonas Reynoldas ir jo įgula pradeda pirato Stagnetti medžioklę, kad sustabdyti jo žemėlapio, slepiančio paslaptingąją salą, paiešką. Informacijai apie piratų vadovo planus išgauti, įgula apsistoja piratų landynėje. Čia kapitonas Edwardas susitinka su vietinėmis merginomis Madelyn ir Christina, o jo įgulos narė Jules nueina į pasimatymą su savo buvusiu vaikinu Marco. Viso to eigoje, piratų kapitonas Stagnetti, sėkmingai aptinka slaptąjį ginklą, kurį jam surasti padėjo Isabellos vyras Manuelis.
Edwardo įgula galiausiai susiduria galutiniame mūšyje su piratų kapitonu Stagnetti. Jo pabaigoje, piratas Stagnetti lieka nukautas, nutraukiant jo blogio veiklą šiame regione.
Bolesław Leszczyński

Biografija

Gimė tremtyje, 1831 m. sukilimo dalyvio Hipolito Leščynskio ir aktorės Anos Leščynskos šeimoje; sesuo – aktorė Vanda Leščynska. Jo žmonomis buvo Ana Pacevič-Leščynska, Juzefa Leščynska ir Honorata Leščynska-Rapacka, su kuria susilaukė sūnaus Ježio|.
1857 m. įstojo į Varšuvos Dramos mokyklą. Nuo 1858 m. vaidino T. Chelchovskio trupėje Plocke, Suvalkuose, Gardine, Kaune. 1859–1864 m. Vilniaus miesto teatro aktorius. 1866–1912 m. (su pertraukomis) Lenkijos teatrų aktorius, vaidino Sankt Peterburgo, Odesos, Prahos teatruose.
Sukūrė dramatinių ir komedinių vaidmenų.
Matureivavao

Matureivavao (pranc. Matureivavao, Maturei-vavao) – negyvenamas koralinis atolas Ramiajame vandenyne, Prancūzijos Polinezijos rytuose, Tuamotu salyno pietryčiuose, didžiausia iš Akteono salų. Administraciškai priklauso Gambjė saloms. Plotas – 2,5 km², su lagūna – 18 km².
Atolas pailgas, 6,6 km ilgio ir 4,6 km pločio. Viduje yra uždara lagūna, kurią vandenyno vanduo pasiekia tik audrų metu. Auga daugiausia kokospalmės.
1606 m. salą pasiekė ispano Pedro Fernandeso de Kiroso ekspedicija. Tai viena iš nedaugelio Polinezijos salų, kurioje neįsiveisė žiurkės.
Šilinka

Istorija

Žinoma nuo 1744 metų.
NUTS:UK

NUTS:UK – JK suskirstymo į teritorinius statistinius vienetus sistema.
NUTS, pranc. Nomenclature des Unités Territoriales Statistiques, Teritorinių statistinių vienetų nomenklatūra – Europos Sąjungos unifikuota teritorijų skirstymo į regionus sistema, patvirtinta 2003 m. gegužės mėnesį Europos Parlamento ir Tarybos Reglamentu (EB) Nr. 1059/2003, galiojančiu nuo 2003 m. liepos 1 d.
Opozicija (savaitraštis)

Opozicija – kairiosios minties savaitraštis, ėjęs nuo 1991 m. lapkričio 15 d. iki 2012 m. Vilniuje.

Istorija

Iniciatoriai Algimantas Brazaitis, Vytautas Petkevičius ir Adolfas Strakšys. Iki 1993 m. buvo leidžiamas Kaune lietuvių ir rusų kalba. Steigėjai – „Vytautas Petkevičius ir Co“, UAB Laikraštis „Vasaris“, UAB „Opozicija“, į kurią buvo pakviestas Lietuvos mokslų akademijos prezidentas Juras Požėla ir juristas Jonas Misiūnas. Po V. Petkevičiaus mirties paantraštėje nurodyta, kad tai nepartinis kairiosios minties laikraštis. Leido UAB „Politika“, nuo 1995 m. – UAB „Mūsų gairės“,  nuo 2010 m. – UAB „Pierus“. Tiražas 1991 m. – 30 000 egz., 1997 m. – 4000 egz. 1992–1994 m. leido priedą „Laisvoji mintis“. 
Rašo politikos, ūkio, kultūros klausimais.
Nilo Upės vilajetas

Geografija

Teritorija turi sieną su Egiptu. Vilajetu teka Nilas ir jo intakas Atbara, aplink plyti Nubijos dykuma. Prie Nilo yra senovės Nubijos miestų ir piramidžių liekanų (svarbiausias – Meroė).

Gyventojai

Krašte gyvena daugiausia arabai, nubiai ir bedžai. Svarbiausi miestai: Dameras, Atbara, Šendis, Berberas, Abu Hamadas.
Buratinas (gėrimas)

„Buratinas“ – bealkoholis gazuotas gaivusis gėrimas, vienas iš limonadų, gamintų TSRS. Dabar gaminamas Rusijoje ir kai kuriose kitose buvusiose TSRS respublikose. 
Tai buteliuose pardavinėjamas gazuotas gėrimas, auksaspalvis, saldrūgščio kartoko skonio. Butelių etiketėse būdavo pavaizduotas Buratinas – populiarus pasakos personažas. 
„Buratinas“ būdavo pardavinėjamas maisto parduotuvėse, tamsiai žalio ar tamsiai rudo stiklo 0,5 litro talpos buteliuose su skardiniais kamšteliais. Laikymo trukmė būdavo 7 paros. Kai kurių maisto parduotuvių bufetinėse sekcijose „Buratiną“ pardavinėdavo pilstomą į briaunotas 250 g talpos stiklines. 
0,5 litro gėrimo kainuodavo 10 kapeikų (be butelio kainos). „Buratiną“ gamindavo daugelis įmonių. Pvz., Rusijoje Gorkio vyno gamykla, Pavlovo maisto kombinatas (Gorkio sritis), Ostankino vaisvandenių gamykla, Riazanės alaus ir bealkoholių gėrimų gamykla, Kazanės gamykla „Krasnyj Vostok“, Jaroslavlio alaus ir bealkoholių gėrimų gamykla, Čitos alaus ir bealkoholių gėrimų kombinatas ir kt.

„Buratinas“ šiandien

Šiomis dienomis prekės ženklas „Buratinas“ plačiai žinomas masinių bealkoholinių gėrimų rinkoje Rusijoje. Dabar jis pilstomas tiek į stiklinius, tiek į plastikinius butelius, nuo 0,5 iki 2,0 litrų talpos. Gamintojai neretai stengiasi reklamuoti savo gaminamus „Buratinus“ kaip tarybinio „Buratino“ analogus, tačiau dabartiniuose paprastai būna konservantų, dažniausiai natrio benzoato, su kuriuo limonadas gali būti laikomas iki 6 mėn. 
Oficialus prekės ženklo Buratinas savininkas yra AAB „Žiguliovskoje pivo“ (ОАО «Жигулёвское пиво», Samara). Šis prekės ženklas užregistruotas 1993 m.
XX a. 10-tą dešimtmetį kaip šiuolaikinių reklamų parodija buvo pasirodęs humoristinis šūkis „pagamintas iš natūralaus medinių žmogeliukų ekstrakto“.
Julio Iglesias

Biografija ir karjera

Chulijas – gydytojo Julio Iglesias, Sr. ir Rosario de la Cueva y Periñon sūnus, turi brolį Karlosą. Chulijas buvo profesionalus futbolininkas ir atsovavo „Real Madrid“ klubą, žaidė vartininko pozicijoje. Jaunystėje per avariją patyrė sunkią traumą. Kad lavinti rankas, pradėjo groti gitara. Nuo to laiko Iglesijas pradėjo domėtis muzika.
1968 m. laimėjo tarptautinį Benidormo muzikos festivalį, po kurio pasirašė kontraktą su muzikine kompanija „Columbia Records“. 1970 m. atstovavo Ispaniją Eurovizijos dainų konkurse, tačiau užėmė 4 vietą. Tais pačiais metais išleido ir pirmąjį albumą Gwendolyne. 1978 m. pasirašė kontraktą su „CBS International“ ir į savo repartuarą įtraukė dainas anglų, prancūzų, portugalų, vokiečių ir italų kalbomis. Daugelis dainų anglų kalba susilaukė didelio populiarumo, ypač JAV. Dainavo duetu su Willie Nelson, Diana Ross. 1985 m. persikėlė su šeima į JAV, Majamį. 1988 m. laimėjo Grammy apdovanojimą už geriausią Lotynų Amerikos pop muzikos albumą – Un Hombre Solo.
Nuo 1990 m. vėl sugrįžo prie ispaniškų dainų ir 1996 m. išleido albumą Tango. Palaipsniui užleido vietą scenoje savo sūnui Enrique. Dalyvavo dar keliuose turuose po pasaulį, dainavo duetus su garsiais atlikėjais.
Chulijo Iglesijas taip pat pagarsėjo pinigų švaistymu (daugybės jachtų, vasarnamių pirkimu; turi privačią salą prie Floridos krantų), bei romanais su moterimis.
Akmenės rajono savivaldybė

Savivaldybė

Savivaldybės atstovaujamoji valdžia – Akmenės rajono savivaldybės taryba, vykdomoji valdžia – Akmenės rajono savivaldybės administracija.
Žemaitkiemio valsčius (Ukmergė)

Žemaitkiemio valsčius buvo į rytus nuo Ukmergės. Centras – Žemaitkiemis.
Boeing 737 MAX

2019 m. skrydžių draudimas

2018-2019 metais įvyko 2 šio lėktuvo avarijos, per kurias žuvo visi lėktuve buvę keleiviai ir įgula. Šias katastrofas patyrė „Lion air“ ir „Ethiopian airlines“. Po paskutinės avarijos kovo mėnesį „Boeing“ akcijų vertė krito, o 737 MAX lėktuvus uždraudė beveik visas pasaulis (išskyrus JAV ir Kanadą) praėjus dviem dienoms nuo katastrofos. Šiais lėktuvais taip pat uždrausta skraidyti virš daugelio planetos šalių. 
Kovo 13 d. visų šių modelių lėktuvų skrydžiai buvo uždrausti ir JAV. Tą pačią dieną „Boeing“, reaguodama į susidariusią situaciją, paskelbė rekomenduojanti JAV Federalinei aviacijos administracijai laikinai sustabdyti visų šių orlaivių skrydžius. Iš viso šių orlaivių pasaulyje buvo 380. Kitą dieną kompanija pranešė laikinai sustabdanti naujų orlaivių tiekimą naujiems klientams.
Juozas Gražulis (1956)

Juozas Gražulis (1956 m. vasario 21 d. Mankūnuose, Alytaus raj. – 2010 m. birželio 13 d. Kaune) – Lietuvos kunigas, karo kapelionas, pulkininkas.

Biografija

Broliai Petras Gražulis ir Antanas Gražulis.
1963–1967 m. mokėsi Mankūnų pradinėje mokykloje, 1967–1974 m. Miroslavo vidurinėje mokykloje. 1977–1982 m. studijavo Kauno tarpdiecezinėje kunigų seminarijoje, birželio 6 d. įšventintas kunigu. 1999 m. baigė Vytauto Didžiojo universitetą, teologijos licenciatas.
1982–1984 m. Simno, 1984–1986 m. Šakių parapijos vikaras. 1986–1991 m. Keturvalakių, 1991–2000 m. Alytaus Šv. Kazimiero parapijos klebonas, 1994–2000 m. ir Alytaus dekanato dekanas. 1991–2000 m. Alytaus įgulos karo kapelionas, nuo 2000 m. Lietuvos Respublikos kariuomenės ordinaro generalinis vikaras ir Lietuvos Respublikos kariuomenės vyr. kapelionas. 2004 m. pulkininkas. 
2009 m. už nuolatinį girtavimą ir netinkamą dvasininkui elgesį atleistas iš Lietuvos kariuomenės vyriausiojo kapeliono pareigų.  2009–2010 m. Kauno Šv. arkangelo Mykolo rektorato rektoriaus padėjėjas ir Kauno Kristaus Prisikėlimo parapijos kunigo pagalbininkas.
Balinis ajeras

Augalų morfologija

60-100 cm aukščio augalas, su storais, šliaužiančiais, nariuotais, rausvai žaliais, 1,5 – 3,0 cm skersmens šakniastiebiais. Dauginasi išimtinai vegetatyviniu būdu, šakniastiebiais.
Stiebas iš vienos pusės su briauna, iš priešingos – įlinkęs.
Lapai kalavijiški, bekočiai, ilgi, dažniausiai banguotais kraštais, prie pagrindo vienas kitą apkabinantieji.
Burbuolė cilindriška, 4 – 9 cm ilgio, pakrypusi į šoną. Žydi birželio-liepos mėn.
Visas augalas turi būdingą malonų aromatą. Auga vandens telkinių pakraščiuose, puvenų turtingame dumble.

Panaudojimas

Dėl eterinių aliejų naudojamas parfumerijoje.
Ant ajerų lapų kepama duona arba į duonos tešlą įmaišomi ajero lapų milteliai.
Kai kur lapai silosuojami su dobilais ir naudojami gyvulių pašarui.

Sudėtis

Sausuose šakniastiebiuose yra 2,0 – 4,8 % eterinio aliejaus, glikozido akorino, krakmolo, dervų, iki 150 mg% askorbino rūgšties, rauginių, mineralinių ir kitų medžiagų, lapuose – eterinio aliejaus, rauginių medžiagų, krakmolo, iki 500 mg% askorbino rūgšties.
Lietuvos futbolo taurė 1993–1994 m.

Lietuvos futbolo taurė 1993–1994 m. – penktasis nepriklausomos Lietuvos futbolo taurės turnyras, vykęs nuo 1993 m. rugpjūčio iki 1994 m. birželio. Varžybose dalyvavo pirmųjų dviejų divizionų komandos, taip pat keli žemesniųjų lygų klubai.
Užlieknės pagrindinė mokykla

Istorija

1919 m. ūkininko Antano Virkučio gyvenamajame name įkurta Užlieknės pradžios mokykla. 1965 m. mokykla persikėlė į naują mūrinį pastatą. Nuo 1987 m. devynmetė, nuo 1993 m. pagrindinė.
Fiodoras Finkelis

Fiodoras Finkelis (g. 1938 m. rugpjūčio 29 d. Klaipėdoje - 2018 m. balandžio 5 d. Klaipėdoje ) – Lietuvos futbolininkas ir futbolo treneris.

Šeima

Žmona Margarita, dukterys Anželika ir Viktorija.
Rimantas Dičius

Biografija

1953–1959 m. studijavo Kauno politechnikos institute. 1959–1963 m. Plungės rajono architektas. 1963–1969 m. Liaudies ūkio tarybos centrinio instituto, 1964–1973 m. Miestų statybos instituto, 1973–1989 m. Komunalinio ūkio projektavimo instituto vyr. architektas, nuo 1980 m. direktorius. 1989–1992 m. LSSR dailės instituto (nuo 1990 m. Vilniaus dailės akademija) Mokslinio tiriamojo skyriaus viršininkas.